UDRUGA hrvatskih cestovnih prijevoznika poslala je priopćenje u kojem od vlade traže smanjenje i ukidanje brojnih parafiskalnih nameta kojima su opterećeni.

Kako navode, za svaki kamion moraju plaćati čak i pristojbu HRT-u.

Njihovo priopćenje prenosimo u cijelosti.

"Udruga hrvatskih cestovnih prijevoznika poziva vladu Republike Hrvatske na promptno postupanje i donošenje konkretnih odluka o smanjenju i ukidanju parafiskalnih nameta. Tim nametima se bezobzirno i neutemeljeno opterećuju hrvatski gospodarstvenici već niz godina. Primjerice, tako se prijevoznike opterećuje obvezom plaćanja radiotelevizijske pristojbe za svako pojedinačno teretno vozilo, a posebno su upitne obveze plaćanja naknade za uređenje vode, komunalne naknade, članarine turističkoj zajednici, spomeničke rente.

Tekst se nastavlja ispod oglasa

Već gotovo šest godina inzistiramo na temeljitoj analizi svih tih specifičnih financijskih obveza, a koje posebno sada u jeku pandemije koronavirusa čine dodatni uteg gospodarstvu. U proteklih mjesec dana ove izvanredne situacije svjedočili smo da je ipak moguće smanjiti administrativne zahtjeve, pa time i troškove. Upravo zbog toga smatramo nerazumnim naplaćivanje niza naknada za usluge i dozvole, koje su isto dio takvih parafiskalnih nameta, a koje se mogu ishoditi elektronskim putem, čime se u konačnici smanjuju troškovi rada sustava.

Niti jedan poslovni subjekt ne bježi od svojih financijskih obveza prema državi, međutim te obveze moraju biti pravedne, realne i uzajamne. Opterećivanje gospodarstva nizom nameta koji postoje zbog same činjenice da je netko poslovni subjekt, nikada nije pomoglo razvoju gospodarstva. Upravo u ovim trenucima nam je potreban čvrsti stav Vlade i detaljna promjena sustava koji iscrpljuje prijevoznike", stoji u priopćenju Udruge hrvatskih cestovnih prijevoznika.